Hans Pienaar is 'n Suid-Afrikaanse skrywer en is in 1955 gebore as kind van Johnny Pienaar, 'n advokaat, en Noreen Pienaar, 'n bibliotekaresse. Hy studeer aan die Universiteit van Pretoria. Hier is hy redakteur van die studentetydskrif Vlieg. Wanneer daar in hierdie tydskrif 'n kortverhaal van Koos Prinsloo verskyn wat 'n vloekwoord en gedigte van Johann de Lange wat oor homoseksuele geslagsomgang handel bevat, word die redaksie geskors en Pienaar verbied om aan studentepolitiek deel te neem. Hy studeer verder aan die Universiteit van die Witwatersrand, waar hy 'n honneursgraad in Afrikaans en Nederlands behaal. Hy verlaat die koerant Beeld in 1984 uit protes teen die koerant se steun vir die Nasionale Party en die tuislandbeleid, en sluit by die redaksie van Sunday Times aan. Wanneer hy besef dat die Sunday Times van daardie tyd nie werklik krities genoeg is jeens die regering en die apartheidsbeleid nie, bedank hy weereens. Hy is vanaf 1987 tot 1989 een van die direkteure van die uitgewery Taurus. In hierdie tyd is hy ook 'n redaksielid van die letterkundige tydskrif Stet.